Xorazmda Xitoy bilan ekskavatorlar ishlab chiqarish bo‘yicha qo‘shma korxona ochiladi

Xitoyning Xuzhou Construction Machinery Group (XCMG) korporatsiyasi Xorazm viloyatida ekskavatorlar ishlab chiqarishni yo‘lga qo‘yadi. Bu borada “O‘zbekiston temir yo‘llari” DATYK bilan tegishli shartnoma imzolandi, deb xabar qiladi “Noviy Vek” nashri.

“Urganch ekskavator” OAJ bazasida ochiladigan mazkur yangi korxonada ekskavatorlarni yig‘ish amalga oshiriladi. Korxonaning ishlab chiqarish quvvati yiliga 200 ta ekskavatorni tashkil qiladi. Loyihaga 10 million dollar miqdorida investitsiya kiritilishi kutilmoqda.
“Urganch ekskavator” OAJ 1974-yilda tashkil topgan. Korxona sug‘orish ishlarida qo‘llaniladigan trosli ekskavatorlar ishlab chiqarishga ixtisoslashgan bo‘lib, bundan tashqari kultivator va turli metall konstruksiyalar ishlab chiqariladi. Zavodning loyiha quvvati yiliga 100 ta ekskavatorni tashkil etgan edi. Ayni paytda zavodning ishlab chiqarish liniyalari to‘xtatib qo‘yilgan.